През 1366 година флотът на генуезкия управител на Лесбос Франческо Гатилузо и на графа на Савоя и братовчед на византийския император Йоан V Амедей Савойски успява да отнеме от османците Галиполи. Въпреки този неуспех, през 1369 година османски войски завземат ключовата за Източна Тракия крепост Адрианопол. На 26 септември 1371 година османците нанасят тежко поражение и на войските на сярския деспот Иван Углеша и прилепския крал Вълкашин в Черноменската битка. В началото на 70-те години Мурад установява контрол над основната част от Северна Тракия. По това време той взима за жена Кера Тамара, сестра на наследилия българския трон Иван Шишман, когото започва да смята за свой васал.